|  |  |
| --- | --- |
| **Skole**KontaktpersonAdresse0000 Sted |  |

# Korleis kan vi løyse utfordringane i straumnettet?

Måten vi produserer, fordeler og brukar energi på er i endring. Det er blant anna fordi vi må få ned utsleppa av klimagassar. I tillegg lagar og brukar vi stadig meir teknologi som krev energi i form av elektrisk straum, for eksempel elbilar, smarttelefonar og kunstig intelligens.

Straumen vi brukar, kjem gjennom straumnettet – frå der han blir produsert til oss som brukar han. Vi kan samanlikne straumnettet med eit system av røyr som fraktar og deler ut vatn til forskjellige stader. Tenk deg at mange ønsker å bruke vatn samtidig, men at røyra ikkje er laga for å kunne frakte alt dette vatnet. På same måte får vi problem med straumnettet når enda fleire skal bruke straum samtidig.

Ei løysing kan vere å bygge ut straumnettet, sånn at det kan frakte meir straum. Vi kan også lære oss å bruke straumnettet på ein smartare måte, eller finne løysingar som gjer at ikkje like mange brukar straumen samtidig. Ei anna løysing kan vere å produsere eigen straum frå små kraftverk eller solcellepanel. Kanskje vi kan bruke teknologi som lagrar straumen, slik at vi kan bruke straumen seinare?

Kva som er den beste løysinga må vurderast i kvart tilfelle. Nokon gonger er det best å bygge ut straumnettet, andre gonger kan smartare bruk av straumnettet vere løysinga, og nokon gonger er det lurt å gjere begge deler.

Vi i Statnett jobbar med desse utfordringane nå, og vi trur dei vil bli enda større i åra framover. For å finne fram til dei beste løysingane ønsker vi innspel frå dykk.

**Vi ønsker at de undersøker situasjonen der de bur:**

* Klarer straumnettet å levere straum til dei som treng han i dag? Korleis vil dette vere i åra som kjem?
* Når, kvar og kvifor oppstår det utfordringar med å få levert straumen?
* Vurder og foreslå tiltak for at straumnettet betre skal kunne levere straum til alle som treng han.

**Krav til løysinga**

Det må vere naturfagleg og teknologisk mogleg å gjennomføre det de foreslår. De må også grunngi forslaget til løysing ut frå omsyn til både miljø og menneske.

Frist for å sende inn forslag til tiltak er 10. mai 2026. Vi ser fram til å sjå løysingane dykkar på oppdraget og til å kåre vinnaren av *Årets løysing* skoleåret 25/26. Takk for at de bidrar inn i dette viktige arbeidet – og lykke til!

Med vennlig hilsen

Statnett